Man sterf ná gru-botsingFoto: ER24 ŉ Man, vermoedelik in sy 30’s, is dood nadat ŉ motor Maandagmiddag op die R40 in Mbombela (Nelspruit) in Mpumalanga teen die middelman gebots en die motor gedeeltelik om ŉ paal gevou het. Russel Meiring, woordvoerder van ER24, het gesê paramedici van verskillende ambulansdienste het die wrak van die motor aangetref waar dit bo-oor die middelman gelê het. ŉ Man het ŉ paar meter weg van die wrak af gelê. “Paramedici het die man ondersoek en gevind dat hy veelvuldige kritieke beserings opgedoen het. Die man is op die toneel behandel en daarna na ŉ nabygeleë hospitaal gehaas vir behandeling. Hy het met sy aankoms by die hospitaal aan sy beserings beswyk,” het Meiring gesê. Zandile Mandlazi, woordvoerder van die Mpumalanga- departement vir gemeenskapsveiligheid, het bevestig die man was alleen in die motor toe die ongeluk gebeur het. Die oorsaak van die ongeluk word ondersoek.